อภิศักดิ์สั่งลุยธุรกิจแฟกตอริงเต็มสูบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ชูจุดขายเอสเอ็มอีหมุนเงินเร็วตั้งเป้าปีนี้กวาดเละ4.5พันล้านโพสต์ทูเดย์ — กรุงไทยลุยแฟกตอริง ตั้งเป้าชิงส่วนแบ่งตลาด 4,500 ล้านบาท ช่วงโค้งสุดท้ายปลายปี 
นายอภิศักดิ์ ตันติวรวงศ์ กรรมการผู้จัดการธนาคารกรุงไทย เปิดเผยว่า ขณะนี้ธนาคารมีความพร้อมในการทำธุรกิจแฟกตอริง ซึ่งธนาคารจะรุกธุรกิจนี้ผ่านหน่วยงานภายในธนาคารที่ตั้งขึ้นใหม่ โดยจะเริ่มปล่อยสินเชื่อตั้งแต่เดือน ส.ค.นี้ เป็นต้นไป
นายเวทย์ นุชเจริญ ผู้ช่วยกรรมการผู้จัดการอาวุโส ธนาคารกรุงไทย กล่าวว่า หลังจากออกไปสำรวจฐานลูกค้าแล้วพบว่ามีผู้ประกอบการจำนวนมากที่ต้องการแฟกตอริง เพราะสินเชื่อประเภทนี้อำนวยความสะดวกให้การซื้อขายคล่องตัวมากขึ้น ระหว่างที่ลูกค้ารอเรียกเก็บเงินจากคู่ค้า ก็เพียงแต่นำหลักฐานการซื้อขายมารับเงินล่วงหน้าจากธนาคารไปหมุนเวียนใช้จ่ายในธุรกิจก่อน 
สามารถเพิ่มความคล่องตัวให้เอสเอ็มอี โดยเฉพาะเอสเอ็มอียอดขายไม่เกิน 400 ล้านบาท ซึ่งแม้ไม่มีหลักประกัน แต่มีคู่ค้าที่มีหลักฐานมั่นคงแน่นอน มีสภาพคล่องทางการเงินที่ดีขึ้น
ทั้งนี้ คาดว่าช่วงครึ่งปีหลังนี้จะปล่อยสินเชื่อแฟกตอริงได้ 4,500 ล้านบาท 
นอกจากนี้ ได้ออกผลิตภัณฑ์สำหรับเอสเอ็มอีคือ การจัดโปรแกรมบริหารเงินสด (แคชแมเนจเมนต์) ให้กับธุรกิจเอสเอ็มอี ผ่านโปรโมชันเหมาจ่าย 3 แบบ ได้แก่ แบบเหมาจ่าย 499 บาท/เดือน แบบ 999 บาท/เดือน และ 1,199 บาท/เดือน โดยยังแถมแพ็กเกจจ่ายเงินเดือนพนักงานฟรี และฟรีค่าธรรมเนียมโอนเงินให้คู่ค้า และฟรีสมุดเช็ค
ปัจจุบัน เอสเอ็มอีที่ใช้บริการบริหารเงินสดมีน้อยมาก ส่วนใหญ่เป็นธุรกิจรายใหญ่ แต่โปรแกรมนี้ จะช่วยแบ่งเบาภาระด้านการ บริหารเงิน อีกทั้งช่วยป้องกันความเสี่ยงจากการทำธุรกิจได้ โดย 
“เอสเอ็มอีที่มีระบบบริหารเงินที่ดี จะช่วยให้เข้าถึงเงินกู้ได้ดีขึ้นด้วย เพราะโปรแกรมนี้จะช่วยเรื่องงบกำไรขาดทุน ฝึกให้มีระเบียบวินัย อดีตเวลาไม่เข้าระบบ จะมีปัญหาเข้าถึงสินเชื่อ เดี๋ยวนี้กฎระเบียบเข้มงวดขึ้นด้วย ดีกับเอสเอ็มอีหน้าใหม่ๆ เข้ามาให้แบงก์รู้จัก มาเดินบัญชีกันก่อน ต่อไปไม่ต้องทำธุรกิจถึง 3 ปี ก็ขอสินเชื่อได้ แบงก์กำลังบุกเบิกเข้าหาเอสเอ็มอีหน้าใหม่อย่างมาก” นายเวทย์ กล่าว 
นายเวทย์ กล่าวว่า ได้เพิ่มบริการสินเชื่อโครงการไทยเข้มแข็ง โดยให้ลูกค้าสามารถยื่นขอแอล/จีผ่านระบบออนไลน์ได้ 24 ชั่วโมง รวมถึงผ่านข้อความสั้น และเจ้าหน้าที่สามารถตรวจสอบรายละเอียดโครงการไทยเข้มแข็งของลูกค้าได้ผ่านระบบออนไลน์ เพราะกรุงไทยเป็นธนาคารเดียวที่มีระบบเชื่อมต่อกับภาครัฐ
รายงานข่าวแจ้งว่า สมาคมผู้ประกอบธุรกิจแฟกตอริง คาดว่า ความต้องการสินเชื่อเพื่อหมุนเวียนในกิจการของลูกค้าจะเติบโตขึ้นตามแนวโน้มเศรษฐกิจไตรมาส 3 และ 4 โดยมูลค่าตลาดแฟกตอริงรวมในปีนี้ น่าจะทรงตัวที่ 9 หมื่นล้านบาทปัจจุบัน ส่วนแบ่งตลาดของสินเชื่อแฟคตอริ่งอันดับ 1 คือ บริษัท แฟคตอริ่งกสิกรไทยที่ 31% ตามด้วยบริษัท ไอเอฟเอส 22%ธนาคารวิสาหกิจขนาดกลางและขนาดย่อมแห่งประเทศไทย(เอสเอ็มอีแบงก์ )17% บริษัทธนมิตร 15% บริษัท ยูโอบีลิสซิ่ง (ไทย) 4% บริษัท เอสแคปปิตอล 4%